Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το καταστατικό και τη χρηματοδότηση των ευρωπαϊκών πολιτικών κομμάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 191 της Συνθήκης, όπως τροποποιήθηκε από τη Συνθήκη της Νίκαιας, αναφέρει:

Τα πολιτικά κόμματα σε ευρωπαϊκό επίπεδο αποτελούν σημαντικό παράγοντα για την ολοκλήρωση στα πλαίσια της Ένωσης. Συμβάλλουν στη δημιουργία ευρωπαϊκής συνείδησης και στην έκφραση της πολιτικής βούλησης των πολιτών της Ένωσης.

Το Συμβούλιο, ακολουθώντας τη διαδικασία του άρθρου 251, θεσπίζει τους κανονισμούς που διέπουν τα πολιτικά κόμματα σε ευρωπαϊκό επίπεδο και ειδικότερα τους κανόνες της χρηματοδότησής τους.

Το άρθρο 191 αναγνωρίζει το σημαντικό ρόλο που μπορούν να διαδραματίζουν τα ευρωπαϊκά πολιτικά κόμματα για την ανάπτυξη του πολιτικού διαλόγου σε ευρωπαϊκό επίπεδο, αυξάνοντας έτσι την ποιότητα της Δημοκρατίας και βελτιώνοντας τη λειτουργία των Οργάνων της Ένωσης.

Αναγνωρίζει επίσης, το άρθρο αυτό, ότι για να παίξουν τα κόμματα τον ρόλο που η Συνθήκη επιθυμεί να τους αναθέσει, θα είναι αναγκαία η χρηματοδότησή τους, τουλάχιστον εν μέρει, από τον κοινοτικό προϋπολογισμό.

Το άρθρο 191, όπως τροποποιήθηκε, προβλέπει τώρα τη θέσπιση του κατάλληλου νομοθετικού πλαισίου ακολουθώντας τη διαδικασία της συναπόφασης. Η παρούσα πρόταση συνεχίζει την εποικοδομητική εργασία που έχει ήδη πραγματοποιηθεί στα τρία Όργανα, με βάση την προσωρινή πρόταση βασιζόμενη στο άρθρο 308, και ενσωματώνει εκείνα τα πεδία συναίνεσης που έχουν επιτευχθεί στη διάρκεια της διαδικασίας αυτής.

Σκοπός της πρότασης αυτής είναι να συγκεκριμενοποιήσει την εκφρασθείσα στην πρώτη παράγραφο του άρθρου 191 πρόθεση ιδρύοντας ένα σταθερό, σαφές και διάφανο μακροπρόθεσμο πλαίσιο για τα ευρωπαϊκά κόμματα και τη χρηματοδότησή τους από τον κοινοτικό προϋπολογισμό.

Η Επιτροπή θεωρεί ότι δεν θα ήταν ενδεδειγμένο να θεσπιστούν παρεμβατικοί ή υπερβολικά επιτακτικοί πολιτικοί όροι για την επίσημη αναγνώριση των ευρωπαϊκών πολιτικών κομμάτων, αλλά θεωρεί ότι είναι ουσιώδες να καθιερωθούν, για τα κόμματα αυτά, ορισμένα ελάχιστα πρότυπα δημοκρατικής συμπεριφοράς.

Κατά συνέπεια, το άρθρο 2 (που αναφέρεται στον ορισμό ενός ευρωπαϊκού κόμματος) και το άρθρο 3 (που αναφέρεται στην επίσημη καταχώρισή του) ορίζουν ότι για να καταθέσει καταστατικό στο Ευρωπαϊκό Κοινοβούλιο, ένα κόμμα πρέπει:

- να έχει συμμετάσχει ή να έχει δηλώσει την πρότασή του να συμμετάσχει σε εκλογές για το Ευρωπαϊκό Κοινοβούλιο.

- να διαθέτει σαφώς οριζόμενα όργανα, υπεύθυνα για την οικονομική διαχείρισή του.

- να διασφαλίζει ότι το καταστατικό και οι δραστηριότητες του ευρωπαϊκού πολιτικού κόμματος σέβονται τους βασικούς στόχους της Ένωσης όσον αφορά την ελευθερία, τη δημοκρατία, τα ανθρώπινα δικαιώματα, τις θεμελιώδεις ελευθερίες και το κράτος δικαίου.

Το άρθρο 4 καθιερώνει διαδικασία επαλήθευσης της τήρησης των υποχρεώσεων αυτών της ανωτέρω τρίτης παύλας, και παρέχει τη δυνατότητα στο Ευρωπαϊκό Κοινοβούλιο να διαγράφει την επίσημη καταχώρηση ενός κόμματος το οποίο δεν ανταποκρίνεται πλέον στους όρους καταχώρησης.

Με σκοπό να διασφαλίζεται η διαφάνεια, το άρθρο 3 επιβάλλει τη δημοσίευση του Καταστατικού.

Έτσι, η διαδικασία καταχώρησης που θεσπίζεται στο άρθρο 3 αντιπροσωπεύει μία πρώτη, αναγκαία αλλά όχι ικανή, ενέργεια για τη λήψη χρηματοδότησης. Ένα κόμμα πρέπει πρώτα να προβεί σε καταχώρηση του καταστατικού του και μετά να εκπληρώσει όλες τις ειδικές πρόσθετες προϋποθέσεις που παρατίθενται στο άρθρο 5 πριν είναι σε θέση να λάβει χρηματοδότηση. Τα εγγεγραμμένα στο μητρώο κόμματα οφείλουν να υποβάλουν αίτηση χρηματοδότησης στο Κοινοβούλιο, το οποίο αποφασίζει σχετικά εντός δύο μηνών.

Η χορήγηση κοινοτικής χρηματοδότησης πρέπει να επιφυλάσσεται για τα κόμματα εκείνα που είναι επαρκώς αντιπροσωπευτικά, είτε στο Ευρωπαϊκό Κοινοβούλιο είτε σε ορισμένο αριθμό κρατών μελών. Στο πλαίσιο αυτό, η αναφορά που γίνεται, στο άρθρο 5 του κανονισμού, σε περιφερειακά κοινοβούλια, πρέπει να ερμηνεύεται σε κάθε κράτος μέλος υπό το φως των εσωτερικών του συνταγματικών αρχών. Προτείνονται, ως προς τούτο, τα ακόλουθα κριτήρια: εκλεγμένα μέλη στο Ευρωπαϊκό Κοινοβούλιο ή στο εθνικό ή σε περιφερειακό κοινοβούλιο στο ένα τρίτο τουλάχιστον των κρατών μελών, ή το εν λόγω κόμμα να έχει λάβει το 5% των ψήφων στις πλέον πρόσφατες ευρωπαϊκές εκλογές, στο ένα τρίτο τουλάχιστον των κρατών μελών της Κοινότητας. Τα κόμματα θα πρέπει επίσης να δεσμεύονται ότι δεν θα δέχονται ορισμένα είδη δωρεών που ορίζονται στο άρθρο 5(δ).

Έτσι, τα κόμματα θα είναι επιλέξιμα για χρηματοδότηση από τον προϋπολογισμό της Ένωσης, σύμφωνα με το άρθρο 191, και συγχρόνως, σύμφωνα με την αρχή της επικουρικότητας. Η χρηματοδότηση αυτή δεν έχει ως σκοπό να αντικαταστήσει την με ίδιους πόρους χρηματοδότηση των ευρωπαϊκών κομμάτων, η οποία πρέπει να αντιπροσωπεύει τουλάχιστον το 25% του προϋπολογισμού κάθε κόμματος.

Η κατανομή μεταξύ των κομμάτων που είναι επιλέξιμα για χρηματοδότηση βασίζεται σε αντικειμενικούς παράγοντες. Κάθε κόμμα λαμβάνει μια κατ´αποκοπή βασική επιχορήγηση, στην οποία προστίθεται ένα δεύτερο ποσό υπολογιζόμενο βάσει του αριθμού των εκλεγμένων αντιπροσώπων του στο Ευρωπαϊκό Κοινοβούλιο. Οι δύο αυτοί πόροι θα αντιπροσωπεύουν αντίστοιχα το 15% και το 85% των διαθέσιμων πιστώσεων.

Το προτεινόμενο κονδύλιο προϋπολογισμού έχει αναθεωρηθεί ώστε να ληφθεί υπόψη η προσεχής αύξηση του πληθυσμού της Ένωσης που θα προκύψει από τη διεύρυνση.

Είναι προφανές ότι τα οικονομικά ενός πολιτικού κόμματος που λαμβάνει χρηματοδότηση από τον κοινοτικό προϋπολογισμό πρέπει να είναι διαφανή. Θα ζητείται λοιπόν από τα ευρωπαϊκά πολιτικά κόμματα να δημοσιεύουν τους λογαριασμούς τους και να δηλώνουν τις πηγές χρηματοδότησής τους (εξαιρουμένων των δωρεών που δεν υπερβαίνουν τα 100 EUR) από οπουδήποτε αυτές προέρχονται. Σύμφωνα με το Δημοσιονομικό Κανονισμό, προβλέπονται οι συνήθεις διαδικασίες εκθέσεων και αναφορών, λογιστικής και ελέγχου.

Προς αποφυγή κάθε άστοχης σύγχυσης των ρόλων, είναι αναγκαίο να προβλεφθεί η διενέργεια ελέγχου των λογαριασμών των κομμάτων από εξωτερικό και ανεξάρτητο φορέα.

Τέλος, προτάθηκε να χρηματοδοτηθεί η δράση αυτή ως ειδική διοικητική δαπάνη του Κοινοβουλίου (Τμήμα I του προϋπολογισμού), σύμφωνα με την πρόβλεψη για άρθρο με τον τίτλο "Συνεισφορά στα Ευρωπαϊκά Πολιτικά Κόμματα" που έχει κάνει η αρμόδια για τον προϋπολογισμό αρχή στον προϋπολογισμό του Κοινοβουλίου για το 2002 και το 2003.

Οι διατάξεις των άρθρων 66, 76 και 116 του δημοσιονομικού κανονισμού [1] περί της ευθύνης του διατάκτη, επιτάσσουν ο ίδιος διατάκτης να αποφασίζει για τις επιχορηγήσεις και να προβαίνει στις αντίστοιχες δημοσιονομικές και νομικές αναλήψεις υποχρεώσεων.

[1] ΕΕ L 248 της 16.09.2002.

2003/0039 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το καταστατικό και τη χρηματοδότηση των ευρωπαϊκών πολιτικών κομμάτων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 191,

την πρόταση της Επιτροπής [2],

[2] ΕΕ C

ενεργώντας σύμφωνα με την οριζόμενη στο άρθρο 251 της Συνθήκης [3] διαδικασία,

[3] EE C

Εκτιμώντας τα εξής:

(1) Είναι αναγκαίο να υπάρξει πρόβλεψη για ένα καταστατικό των ευρωπαϊκών πολιτικών κομμάτων και να εξασφαλισθεί ότι αυτά σέβονται τα θεμελιώδη δικαιώματα και τις αρχές της δημοκρατίας και του κράτους δικαίου, σύμφωνα με τη Συνθήκη και το Χάρτη θεμελιωδών δικαιωμάτων της Ευρωπαϊκής Ένωσης, όπως και ότι διαθέτουν τα δικά τους όργανα διοίκησης.

(2) Θα πρέπει να υπάρξει πρόβλεψη όσον αφορά τη χρηματοδότηση των ευρωπαϊκών πολιτικών κομμάτων κατά τρόπο που να καλύπτεται μέρος των λειτουργικών εξόδων τους. Σύμφωνα με τη Δήλωση αριθ. 11 που προσαρτάται στη Συνθήκη της Νίκαιας, οι χρηματοδοτήσεις δεν μπορούν να χρησιμοποιηθούν για να ενισχύονται οικονομικά, άμεσα ή έμμεσα, τα πολιτικά κόμματα σε εθνικό επίπεδο.

(3) Οι θεσπιζόμενοι με τον παρόντα κανονισμό όροι θα πρέπει να εφαρμόζονται ισότιμα σε όλα τα ευρωπαϊκά πολιτικά κόμματα, αλλά θα πρέπει να λαμβάνεται υπόψη η πραγματική εκπροσώπησή τους στο Ευρωπαϊκό Κοινοβούλιο.

(4) Οι χρηματοδοτήσεις θα πρέπει να παρέχονται αποκλειστικά και μόνο στα κόμματα τα οποία είναι επαρκώς αντιπροσωπευτικά σε ευρωπαϊκό επίπεδο, έτσι ώστε να αποφεύγεται η χρηματοδότηση αμιγώς εθνικών κομμάτων, ή κομμάτων των οποίων η χρηματοδότηση έχει απορριφθεί σε εθνικό επίπεδο λόγω της εκ μέρους τους ελλείψεως σεβασμού των δημοκρατικών αρχών. Η χρηματοδότηση αυτή δεν θα πρέπει να υποκαθίσταται στην αυτόνομη χρηματοδότηση των κομμάτων.

(5) Πρέπει να προσδιορισθεί η φύση των δαπανών που μπορούν να αποτελούν αντικείμενο χρηματοδότησης βάσει του παρόντος κανονισμού.

(6) Οι πιστώσεις που διατίθενται για τη χρηματοδότηση των κομμάτων πρέπει να καθορίζονται με βάση την ετήσια διαδικασία του προϋπολογισμού.

(7) Οι πιστώσεις που διατίθενται για τη χρηματοδότηση των κομμάτων θα θεωρούνται ειδικές διοικητικές δαπάνες του Ευρωπαϊκού Κοινοβουλίου και η εκτέλεσή τους θα τελεί υπό την ευθύνη του τελευταίου ως διατάκτη.

(8) Είναι απαραίτητο να διασφαλίζεται επαρκής διαφάνεια και οικονομικός έλεγχος της χρηματοδότησης των ευρωπαϊκών πολιτικών κομμάτων από το γενικό προϋπολογισμό των Ευρωπαϊκών Κοινοτήτων.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο και πεδίο εφαρμογής

Με τον παρόντα κανονισμό θεσπίζονται κανόνες σχετικά με το καταστατικό και τη χρηματοδότηση των ευρωπαϊκών πολιτικών κομμάτων.

Άρθρο 2

Ορισμοί

Για τους σκοπούς του παρόντος κανονισμού:

1. Ως "πολιτικό κόμμα" νοείται μια ένωση πολιτών

- που επιδιώκει πολιτικούς στόχους, και

- είτε αναγνωρίζεται από ή έχει ιδρυθεί όπως ορίζει η έννομη τάξη ενός τουλάχιστον κράτους μέλους.

2. ως "συνασπισμός πολιτικών κομμάτων" νοείται η διαρθρωμένη συνεργασία δύο τουλάχιστον πολιτικών κομμάτων.

3. ως "ευρωπαϊκό πολιτικό κόμμα" νοείται ένα πολιτικό κόμμα ή συνασπισμός πολιτικών κομμάτων που διαθέτει καταστατικό κατατεθειμένο στο Ευρωπαϊκό Κοινοβούλιο σύμφωνα με τους προβλεπόμενους από τον παρόντα κανονισμό όρους και διαδικασίες.

Άρθρο [3]

Καταστατικό

1. Κάθε ευρωπαϊκό πολιτικό κόμμα ή συνασπισμός πολιτικών κομμάτων δύναται να καταθέσει στο Ευρωπαϊκό Κοινοβούλιο καταστατικό ευρωπαϊκού πολιτικού κόμματος, υπό τις εξής προϋποθέσεις:

(α) το πολιτικό κόμμα ή ο συνασπισμός πολιτικών κομμάτων υφίσταται σε τουλάχιστον τρία κράτη μέλη.

(β) το πολιτικό κόμμα, ο συνασπισμός πολιτικών κομμάτων ή τα μέρη του συνασπισμού πρέπει να έχουν συμμετάσχει σε εκλογές για το Ευρωπαϊκό Κοινοβούλιο, ή να έχουν εκφράσει τη σχετική προς τούτο πρόθεσή τους υποβάλλοντας γραπτή δήλωση στο Ευρωπαϊκό Κοινοβούλιο.

2. Το καταστατικό πρέπει να περιλαμβάνει πρόγραμμα στο οποίο να εκτίθενται οι στόχοι του πολιτικού κόμματος ή του συνασπισμού πολιτικών κομμάτων, και πρέπει να προσδιορίζει ειδικότερα τα αρμόδια όργανα πολιτικής και οικονομικής διαχείρισης, καθώς και τα όργανα ή τα φυσικά πρόσωπα τα οποία σε καθένα από τα ενδιαφερόμενα κράτη μέλη έχουν την εξουσία νομικής εκπροσώπησής του/της ειδικότερα για τους σκοπούς κτήσης κυριότητας ή εκποίησης κινητών ή ακινήτων, και την ικανότητα να παρίστανται ως διάδικοι.

Το καταστατικό και οι δραστηριότητες του πολιτικού κόμματος ή του συνασπισμού πολιτικών κομμάτων πρέπει να σέβονται τις αρχές της ελευθερίας και της δημοκρατίας, των ανθρωπίνων δικαιωμάτων και τις θεμελιώδεις ελευθερίες, όπως και τους κανόνες του κράτους δικαίου. Το Ευρωπαϊκό Κοινοβούλιο ελέγχει σε τακτά διαστήματα κατά πόσον τα καταχωρημένα κόμματα εξακολουθούν να πληρούν τους όρους των παραγράφων 1 και 2 του παρόντος άρθρου.

3. Κάθε τροποποίηση ήδη κατατεθέντος καταστατικού πρέπει να αποτελεί το αντικείμενο αιτήσεως καταχώρησης, απευθυνόμενης προς το Ευρωπαϊκό Κοινοβούλιο. Το Ευρωπαϊκό Κοινοβούλιο προβαίνει, εντός τριών μηνών, από την παραλαβή τέτοιου αιτήματος, στην καταχώρηση κάθε καταστατικού ή κάθε τροποποίησης καταστατικού που έχει ήδη καταχωρηθεί.

4. Το Ευρωπαϊκό Κοινοβούλιο δημοσιεύει τα καταχωρημένα καταστατικά.

Άρθρο [4]

Επαλήθευση

1. Το Ευρωπαϊκό Κοινοβούλιο, μετά από αίτηση του ενός τετάρτου των μελών του, που αντιπροσωπεύουν τουλάχιστον τρεις πολιτικές ομάδες του Ευρωπαϊκού Κοινοβουλίου, εξακριβώνει, με απλή πλειοψηφία των μελών του, κατά πόσον εξακολουθεί να πληρούται από ορισμένο ευρωπαϊκό πολιτικό κόμμα ο όρος του άρθρου 2 παράγραφος 1 στοιχείο (δ). Πριν τη διενέργεια της επαλήθευσης αυτής, το Ευρωπαϊκό Κοινοβούλιο πραγματοποιεί ακρόαση των αντιπροσώπων του ενδιαφερομένου ευρωπαϊκού πολιτικού κόμματος και ζητεί από επιτροπή ανεξαρτήτων και εξεχουσών προσωπικοτήτων να γνωμοδοτήσει επί του θέματος εντός ευλόγου προθεσμίας.

Εάν το Ευρωπαϊκό Κοινοβούλιο διαπιστώσει, με πλειοψηφία των μελών του, ότι δεν πληρούται πλέον η προϋπόθεση αυτή, το καταστατικό του εν λόγω ευρωπαϊκού πολιτικού κόμματος απαλείφεται από το μητρώο.

2. Η επιτροπή ανεξάρτητων εξεχουσών προσωπικοτήτων συγκροτείται από τρία μέλη, διοριζόμενα ανά ένα από το Ευρωπαϊκό Κοινοβούλιο, το Συμβούλιο και την Επιτροπή. Τη γραμματεία και τη χρηματοδότηση της επιτροπής εξασφαλίζει το Ευρωπαϊκό Κοινοβούλιο.

Άρθρο [5]

Χρηματοδότηση

1. Για να είναι επιλέξιμο προς χρηματοδότηση που βαρύνει το γενικό προϋπολογισμό των Ευρωπαϊκών Κοινοτήτων, ένα ευρωπαϊκό πολιτικό κόμμα οφείλει να αποδεικνύει ότι διαθέτει νομική προσωπικότητα στο κράτος μέλος της έδρας του και πρέπει να

(α) εκπροσωπείται με εκλεγμένα μέλη στο Ευρωπαϊκό Κοινοβούλιο ή στα εθνικά ή περιφερειακά κοινοβούλια ή τις περιφερειακές συνελεύσεις τουλάχιστον ενός τρίτου των κρατών μελών, ή

(β) έχει συγκεντρώσει τουλάχιστον 5% των ψήφων στις πλέον πρόσφατες ευρωπαϊκές εκλογές και στο ένα τρίτο τουλάχιστον των κρατών μελών.

2. Για να λάβει χρηματοδότηση, ένα ευρωπαϊκό πολιτικό κόμμα υποβάλλει αίτηση στο Ευρωπαϊκό Κοινοβούλιο, το οποίο εκδίδει σχετική απόφαση εντός δύο μηνών και εγκρίνει και διαχειρίζεται τις αντίστοιχες πιστώσεις.

3. Ευρωπαϊκό πολιτικό κόμμα το οποίο λαμβάνει χρηματοδότηση, οφείλει να:

(α) δημοσιεύει ετησίως το λογαριασμό εσόδων και εξόδων του καθώς και δήλωση των περιουσιακών στοιχείων και των οφειλών του,

(β) δηλώνει τις πηγές χρηματοδότησής του υποβάλλοντας αναλυτικό κατάλογο των δωρητών και των δωρεών καθενός εξ αυτών, εξαιρουμένων των δωρεών που δεν υπερβαίνουν τα 100 ευρώ.

Οφείλει να μη δέχεται

- (α) δωρεές ανωνύμων.

- (β) δωρεές από τους προϋπολογισμούς πολιτικών ομάδων του Ευρωπαϊκού Κοινοβουλίου,

- (γ) δωρεές νομικών προσώπων ή οργανισμών στο κεφάλαιο των οποίων το κράτος συμμετέχει με ποσοστό άνω του 50%,

- (δ) δωρεές που υπερβαίνουν ετησίως τα 5.000 ευρώ ανά δωρητή, από οποιοδήποτε φυσικό ή νομικό πρόσωπο πέραν των αναφερομένων στο σημείο γ) νομικών προσώπων και τηρουμένης της τρίτης υποπαραγράφου.

Είναι αποδεκτές δωρεές προερχόμενες από πολιτικό κόμμα που αποτελεί συνιστώσα του ευρωπαϊκού πολιτικού κόμματος.

Άρθρο [6]

Απαγόρευση χρηματοδότησης

Η χρηματοδότηση ευρωπαϊκών πολιτικών κομμάτων από το γενικό προϋπολογισμό των Ευρωπαϊκών Κοινοτήτων ή από οποιαδήποτε άλλη πηγή δεν δύναται να χρησιμοποιηθεί για την άμεση ή έμμεση χρηματοδότηση εθνικών πολιτικών κομμάτων.

Άρθρο [7]

Φύση των δαπανών

Τα χρήματα τα λαμβανόμενα από το γενικό προϋπολογισμό των Ευρωπαϊκών Κοινοτήτων σύμφωνα με τον παρόντα κανονισμό Ευρωπαϊκών Κοινοτήτων μπορούν να χρησιμοποιούνται αποκλειστικά για την κάλυψη δαπανών άμεσα συνδεομένων με τους στόχους που παρατίθενται στο καταστατικό. Δεν μπορούν να χρησιμοποιούνται για τη χρηματοδότηση εκλογικής εκστρατείας.

Στις δαπάνες συμπεριλαμβάνονται τα διοικητικά έξοδα και τα έξοδα που συνδέονται με την υλικοτεχνική υποστήριξη, τις συνεδριάσεις, τις μελέτες, την ενημέρωση και τις δημοσιεύσεις.

Άρθρο [8]

Εκτέλεση και έλεγχος

1. Οι πιστώσεις για την χρηματοδότηση των ευρωπαϊκών πολιτικών κομμάτων καθορίζονται με βάση τη δημοσιονομική διαδικασία και εκτελούνται σύμφωνα με τις διατάξεις του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.

2. Η αποτίμηση των ακινήτων, η απογραφή και η απόσβεσή τους διενεργούνται σύμφωνα με τον κανονισμό (ΕΚ) αριθ. 2909/2000 [4].

[4] ΕΕ L 336, 30.12.2000, σ.75.

3. Ο έλεγχος των χρηματοδοτήσεων που χορηγούνται βάσει του παρόντος κανονισμού ασκείται σύμφωνα με τις διατάξεις του Δημοσιονομικού Κανονισμού και τους κανόνες εκτέλεσής του.

Διενεργείται επίσης έλεγχος βάσει ετήσιας πιστοποίησης εξωτερικού και ανεξάρτητου ελεγκτικού οργανισμού. Η πιστοποίηση αυτή διαβιβάζεται, εντός έξι μηνών από του τέλους του οικονομικού έτους, στο Ευρωπαϊκό Κοινοβούλιο και στο Ελεγκτικό Συνέδριο.

4. Τα αδικαιολογήτως καταβληθέντα σε ευρωπαϊκά πολιτικά κόμματα από το γενικό προϋπολογισμό των Ευρωπαϊκών Κοινοτήτων, επιστρέφονται.

5. Κάθε έγγραφο ή πληροφορία που απαιτείται από το Ελεγκτικό Συνέδριο για την εκτέλεση της αποστολής του, του κοινοποιείται, μετά από αίτησή του, από τα ευρωπαϊκά πολιτικά κόμματα που λαμβάνουν πληρωμές οι οποίες βαρύνουν τον προϋπολογισμό.

Στις περιπτώσεις που προβλέπονται δαπάνες από τα ευρωπαϊκά πολιτικά κόμματα, από κοινού με εθνικά κόμματα και άλλες οργανώσεις, τα δικαιολογητικά των προϋπολογισθέντων εξόδων των ευρωπαϊκών πολιτικών κομμάτων τίθενται στη διάθεση του ευρωπαϊκού Ελεγκτικού Συνεδρίου.

6. Η χρηματοδότηση ευρωπαϊκών πολιτικών κομμάτων, ως οργανώσεων γενικού ευρωπαϊκού ενδιαφέροντος, δεν υπάγεται στις διατάξεις του άρθρου 113 του δημοσιονομικού κανονισμού τις σχετικές με το φθίνοντα χαρακτήρα αυτής της χρηματοδότησης.

Άρθρο [9]

Κατανομή

1. Οι διαθέσιμες πιστώσεις κατανέμονται ετησίως ως εξής:

(α) το 15% διανέμεται σε ίσα μερίδια στα ευρωπαϊκά πολιτικά κόμματα τα οποία πληρούν τους όρους του άρθρου 5.

(β) το 85% κατανέμεται μεταξύ των ευρωπαϊκών πολιτικών κομμάτων τα οποία πληρούν τους όρους του άρθρου 5 και διαθέτουν εκλεγμένα μέλη στο Ευρωπαϊκό Κοινοβούλιο, σε αναλογία του αριθμού των εκλεγμένων μελών.

Για τους σκοπούς εφαρμογής των διατάξεων αυτών, τα μέλη του Ευρωπαϊκού Κοινοβουλίου μπορούν να είναι μέλη ενός και μόνον ευρωπαϊκού πολιτικού κόμματος.

2. Οι χρηματοδοτήσεις που βαρύνουν το γενικό προϋπολογισμό των Ευρωπαϊκών Κοινοτήτων, συμπεριλαμβανομένων αυτών που χορηγούνται βάσει του παρόντος κανονισμού, δεν υπερβαίνουν το 75% του προϋπολογισμού των ευρωπαϊκών πολιτικών κομμάτων. Το βάρος της αποδείξεως φέρουν τα ενδιαφερόμενα ευρωπαϊκά πολιτικά κόμματα.

Άρθρο [10]

Τεχνική υποστήριξη

Όλη η παρεχόμενη από το Ευρωπαϊκό Κοινοβούλιο στα πολιτικά κόμματα τεχνική υποστήριξη, διατίθεται με βάση την αρχή της ίσης μεταχείρισης, χορηγείται υπό όρους όχι δυσμενέστερους αυτών που χορηγούνται για άλλες εξωτερικές ενώσεις και οργανώσεις στις οποίες μπορούν να παρέχονται ανάλογες διευκολύνσεις, και καταβάλλεται έναντι τιμολογίου.

Άρθρο [11]

Έναρξη ισχύος

Ο παρών κανονισμός αρχίζει να ισχύει τρεις μήνες από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής:

Δραστηριότητα(-ες):

Ονομασια τησ δρασησ: ΚΑΤΑΣΤΑΤΙΚΟ ΚΑΙ ΧΡΗΜΑΤΟΔΟΤΗΣΗ ΤΩΝ ΕΥΡΩΠΑΪΚΩΝ ΠΟΛΙΤΙΚΩΝ ΚΟΜΜΑΤΩΝ

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

Γραμμή του προϋπολογισμού 3710 στο Τμήμα I (Κοινοβούλιο) του προϋπολογισμού, με τίτλο "Συνεισφορά στα ευρωπαϊκά πολιτικά κόμματα"..

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): εκατ. EUR σε ΠΑΥ

8,4 εκατομμύρια ευρώ ετησίως.

2.2. Περίοδος υλοποίησης:

Απεριόριστη. Ετήσιος καθορισμός των πιστώσεων.

2.3. Συνολική πολυετής εκτίμηση των δαπανών:

(α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

(β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

[Χ] Πρόταση συμβατή με τον ισχύοντα δημοσιονομικό προγραμματισμό.

2.5. Δημοσιονομικές επιπτώσεις επί των εσόδων: [5]

[5] Για περισσότερες πληροφορίες, βλ. χωριστό επεξηγηματικό υπόμνημα.

[Χ] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 191 της συνθήκης ΕΚ.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης [6]

[6] Για περισσότερες πληροφορίες, βλ. χωριστό επεξηγηματικό υπόμνημα.

Το άρθρο 191 επιφορτίζει το νομοθέτη να ρυθμίσει τα θέματα καταστατικού και χρηματοδότησης των ευρωπαϊκών πολιτικών κομμάτων. Στόχος του παρόντος κανονισμού είναι να δημιουργηθεί ένα σταθερό, διαφανές και νόμιμο πλαίσιο για τη χρηματοδότηση των ευρωπαϊκών πολιτικών κομμάτων. Υφίσταται σαφής ανάγκη για την παροχή μερικής χρηματοδότησης των κομμάτων από τον προϋπολογισμό της Κοινότητας, ώστε να τους δίδεται η δυνατότητα να εκπληρώνουν τους στόχους που τους ανατίθενται από τη Συνθήκη και μάλιστα κατά τρόπο που να δίδεται απάντηση στην κριτική που απευθύνει το Ελεγκτικό Συνέδριο όσον αφορά την υφιστάμενη μέθοδο χρηματοδότησης, μέσω των προϋπολογισμών των πολιτικών ομάδων.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Οι δικαιούχοι θα είναι τα καταχωρημένα ευρωπαϊκά πολιτικά κόμματα τα οποία εκπληρούν τις θεσπιζόμενες στον Κανονισμό προϋποθέσεις κατά τρόπο που να τους επιτρέπεται να επιτυγχάνουν τους στόχους που τους ανατίθενται βάσει του άρθρου 191 της Συνθήκης.

5.3. Λεπτομέρειες υλοποίησης

8,4 εκατομμύρια ευρώ. Το ποσό αυτό αντιπροσωπεύει εκτίμηση του ανώτατου ποσού που θα μπορούν να λάβουν τα ευρωπαϊκά κόμματα, λαμβανομένων υπόψη των υπαρχόντων ιδίων πόρων τους και της ανάγκης να τηρούνται οι διατάξεις του άρθρου 9 του Κανονισμού το οποίο προβλέπει ότι η κοινοτική χρηματοδότηση δεν δύναται να υπερβαίνει το 75% του συνολικού προϋπολογισμού οποιουδήποτε κόμματος.

Επιχορηγήσεις σε καθένα από τα υφιστάμενα πέντε ευρωπαϊκά πολιτικά κόμματα. Κάθε κόμμα θα λάβει επιχορήγηση η οποία δεν δύναται να υπερβαίνει το 75% του συνολικού προϋπολογισμού του κόμματος. Η επιχορήγηση αυτή μπορεί να έχει δύο συνιστώσες:

(i) όλα τα επιλέξιμα κόμματα δύνανται να λαμβάνουν ένα ίσο μερίδιο ύψους 15% του συνολικού προϋπολογισμού.

(ii) τα κόμματα τα οποία εκπροσωπούνται στο Ευρωπαϊκό Κοινοβούλιο δύνανται να λαμβάνουν ποσό υπολογιζόμενο με βάση τον αριθμό των ευρωβουλευτών τους. Ο υπολογισμός αυτός γίνεται σύμφωνα με τον εξής τύπο:

>ΑΝΑΦΟΡΑ ΣΕ ΓΡΑΦΗΚΟ>

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

(Ο τρόπος υπολογισμού των συνολικών ποσών που εμφαίνονται στον πίνακα που ακολουθεί πρέπει να επεξηγηθεί με την κατανομή που γίνεται στον πίνακα 6.2. )

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) [7]

[7] Για περισσότερες πληροφορίες, βλ. χωριστό επεξηγηματικό υπόμνημα.

(Στην περίπτωση πλειόνων δράσεων, πρέπει να δίδονται, για τα συγκεκριμένα μέτρα κάθε δράσης, οι διευκρινίσεις που είναι αναγκαίες για την εκτίμηση του όγκου και του κόστους των αποτελεσμάτων (outputs).)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

Εάν απαιτείται, να επεξηγηθεί ο τρόπος υπολογισμού.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

Οι απαιτούμενοι ανθρώπινοι και διοικητικοί πόροι θα καλυφθούν από το διαθέσιμο βάσει του προϋπολογισμού 2004 προσωπικό του Ευρωπαϊκού Κοινοβουλίου.

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

Το Κοινοβούλιο θα εξετάζει σε πάγια βάση τη λειτουργία του Κανονισμού λαμβάνοντας υπόψη τους λογιστικούς ελέγχους και τους προϋπολογισμούς που δημοσιεύουν τα ευρωπαϊκά πολιτικά κόμματα, και θα προβαίνει σε συνεχή αξιολόγηση της δράσης αυτής καθόλη τη διαδρομή της ετήσιας διαδικασίας κατάρτισης του προϋπολογισμού.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Ο Κανονισμός επιβάλλει στα ευρωπαϊκά πολιτικά κόμματα να συμμορφώνονται με τις διατάξεις του Δημοσιονομικού Κανονισμού, να δημοσιεύουν τους λογαριασμούς τους και να τους υποβάλλουν στο Κοινοβούλιο και στο Ελεγκτικό Συνέδριο.